Kedves Szülők!

Szeretnénk bemutatni a gyógytestnevelést mely iskolai keretek között zajló délutáni foglalkozás. Az órákra a kerület 6 kijelölt iskolájába kerül sor, ahol a kerület többi iskolájából is fogadjuk a gyermekeket.

Az inaktív életmód következményeként az ún. civilizációs megbetegedések száma az utóbbi évtizedekben egyre növekszik. A gyermekorvosi és ortopédiai szűrővizsgálatok feltűnően magas arányban mutatnak ki kezdődő mozgásszervi elváltozásokat már az óvodás korosztályban is, amelyek az iskoláskorban tovább emelkednek. Feltétlenül szerepet játszik ebben napjaink kevés mozgást biztosító életmódja, amely a gyerekeket is veszélyezteti. Az óvodás- és kisiskoláskorban jelentkező problémák leggyakrabban lábstatikai rendellenességek (lúdtalp), tartáshibák, kezdődő mellkas- és gerincdeformitások tüneteit mutatják, egyre több a túlsúlyos gyermek is. Fájdalom, panasz ebben az időszakban még ritkán jelentkezik, az ügyetlenebb mozgás, fáradékonyság és később a sportteljesítményekben való lemaradás már jól érzékelhető következmény. Mind lábstatikai, mind a testtartás szempontjából az izomzat képviseli azt a legfontosabb struktúrát, amely a tartáshibák, deformitások megelőzésében, csökkentésében a döntő tényezőt jelenti. Először hanyag tartást, a helytelen állásfunkciót látjuk a gyereknél, amely helyzetben az egyensúlyozó mozgások csökkenek, a gerinc egyenetlenül terhelődik. Bizonyos idő után – ha nem alakul ki a megfelelő „izomfűző” a törzsön – a hát-, illetve a törzsizomzat teljesítőképessége csökken. A gyengült izomerő még kezdetben akaratlagosan korrigálható (a gyerek ki tudja „húzni” magát), később azonban már feltűnő a tartáshiba, amely a maradandó gerincdeformitás állapotáig romolhat. Ezért fontos minél előbb, még a tartáshiba időszakában rendszeres testmozgással, törzsizomzat-erősítéssel befolyásolni az állapotot, de a tartásjavító, korrekciós torna fontos része a már kialakult gerincferdülés komplex kezelésének is. Az iskolai gyógytestnevelés az iskolai általános testnevelés gyakorlatának egyik speciális területe, vagy ha úgy tetszik annak egy része, fajtája. A gyógytestnevelés feladata: hogy hozzájáruljon a szerzett vagy veleszületett betegség következtében kialakult egészségi állapot helyreállításához, gyógyításához, rehabilitációjához.
A gyógytestnevelés órákon a testnevelés és sport módszereivel differenciált, egyénre szabott képességfejlesztés folyik, a betegségtípusoknak, mozgásszervi elváltozásoknak megfelelően.
Részvétel a foglalkozásokon, a foglalkozások rendje:
Az órák tornatermi foglalkozásokból állnak. Időpontjuk, helyük, és az iskolát ellátó gyógytestnevelő tanár neve, elérhetősége megtalálható az intézményekben kifüggesztett tájékoztatókon. 
A gyógytestnevelés ellátás ingyenes az arra jogosult gyermekek számára. (13. Kerületi lakos, 13. kerületi iskolába járó tanulók részére)
Azon gyermek számára, akinek az orvos gyógytestnevelést javasol, a foglalkozásokon való részvétel kötelező tanórai jelleggel bír.
A tanuló akkor jogosult a foglalkozásokon való részvételre, ha az iskolaorvos (saját vagy szakorvosi javaslat alapján) gyógytestnevelésre beutalta, II/a vagy II/b kategóriába sorolta.
Részvétele az órákon mindkét kategória esetén, a besorolástól számítva mindaddig kötelező, amíg az iskolaorvos - saját vagy szakorvosi vélemény alapján - a tanuló beutalását meg nem szünteti (visszasorolja a normál testnevelésre). Ez nem feltétlenül egyezik meg a tanévkezdéssel, történhet év közben is.
Hiányzások
A hiányzások igazolása az iskolában előírt rend szerint történik. Az orvosi igazolást, vagy másolatát kérjük a gyógytestnevelő tanárnak bemutatni, vagy bármilyen formában elküldeni. A szülő félévente 3 alkalmat igazolhat. A gyógytestnevelésről való hiányzás beleszámít az éves hiányzásba. Az igazolatlan mulasztásokról a gyógytestnevelő tanár havonta értesíti az iskolát.
A gyógytestnevelés órák összes óraszámának 30%-át meghaladó hiányzás esetén - ha nincs elég osztályzata - osztályozó vizsgát kell tennie a mulasztó tanulónak.
Amennyiben a gyermekének gyógytestnevelés foglalkozásra van szüksége kérem vegyék fel velünk a kapcsolatot.

